นายกรัฐมนตรีนำคณะ ลงพื้นที่ติดตามสถานการณ์น้ำท่วมจังหวัดนนทบุรี ลุยน้ำเยี่ยมให้กำลังใจผู้ประสบภัย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายสุชาติ ชมกลิ่น รัฐมนตรีว่าการกระทรวงแรงงาน และหน่วยงานที่เกี่ยวข้อง ลงพื้นที่วัดแสงสิริธรรม ตำบลท่าอิฐ อำเภอปากเกร็ด จังหวัดนนทบุรี ตรวจเยี่ยมและให้กำลังใจประชาชนในชุมชนริมแม่น้ำเจ้าพระยาที่ได้รับผลกระทบจากน้ำทะเลหนุนสูงและมีน้ำท่วมขังอยู่นานนับสัปดาห์แล้ว นายกรัฐมนตรีและคณะ รับฟังบรรยายสรุปจากอธิบดีกรมป้องกันและบรรเทาสาธารณภัยและหน่วยงานที่เกี่ยวข้องของจังหวัดนนทบุรีถึงเส้นทางน้ำและปัญหาภาพรวมในจังหวัดนนทบุรี จากนั้น นายกรัฐมนตรี เดินลุยน้ำเข้าไปถึงบ้านที่มียังมีผู้สูงอายุอาศัยอยู่ พร้อมพูดคุยสอบถามชีวิตความเป็นอยู่และทักทายประชาชนในชุมชนอย่างเป็นกันเอง ขณะเดียวกันยังให้กำลังใจกับผู้ประสบภัยและย้ำว่าจะช่วยดูแล ให้ความช่วยเหลือ ขอให้ประชาชนสู้เพื่อประเทศไทย ถึงจะมีปัญหาอยู่บ้างแต่ก็ดีกว่าหลายประเทศ ทั้งนี้ระหว่างเดินลุยน้ำเข้าเยี่ยมให้กำลังใจประชาชนก็ได้มีประชาชนเข้ามาให้กำลังใจนายกรัฐมนตรีให้สู้ พร้อมขอกอดและขอถ่ายรูปนายกรัฐมนตรี ได้ให้สัมภาษณ์กล่าวถึงสถานการณ์น้ำท่วมที่เกิดขึ้นในหลายพื้นที่ ของประเทศว่า เป็นสิ่งที่เกิดขึ้นโดยธรรมชาติ ซึ่งทุกคนต้องมีการปรับตัวเพื่ออยู่กับธรรมชาติที่เปลี่ยนแปลงอย่างปลอดภัย ในส่วนของรัฐบาลก็พยายามทำอย่างเต็มที่ รวมถึงการบริหารจัดการน้ำให้มีประสิทธิภาพ ซึ่งรัฐบาลได้ดำเนินการอย่างต่อเนื่องมาโดยตลอด รวมถึงการสนับสนุนงบประมาณในโครงการต่างๆ ในการป้องกันแก้ไขปัญหาน้ำท่วม ระหว่างที่โครงการต่างๆ กำลังดำเนินการอยู่และยังไม่แล้วเสร็จก็อาจทำให้ประชาชนได้รับผลกระทบจากน้ำท่วม ขอความร่วมมือประชาชนทุกคนร่วมมือกันเพื่อให้ผ่านพ้นความยากลำบากครั้งนี้ไปให้ได้ ซึ่งรัฐบาลจะทำอย่างเต็มที่ในการดูแลประชาชนทุกด้าน รวมถึงการบริหารจัดการน้ำทั้งระบบของประเทศระหว่างการลงพื้นที่ นายกรัฐมนตรีได้พูดกับชาวบ้านว่าปีนี้มีพายุเข้ามาหลายลูก เดิมฝนตกแค่ท้ายเขื่อนแต่ปีนี้มาเหนือเขื่อนด้วย ทำให้ระดับน้ำจากที่ต่างๆ ไหลมารวมกันเมื่อระบายไปจุดหนึ่งแต่อีกจุดหนึ่งก็เต็ม เข้าใจว่าประชาชนลำบากแต่รัฐบาลก็พยายามดูแลเยียวยา และจะจัดสรรงบประมาณมาแก้ไขปัญหาในระยะยาว